Lukuaika noin 2 min

Liikenteen päästövähennystyöryhmän väliraportti ehdottaa tukea vähäpäästöisempien ajoneuvojen hankkimiseen. Työryhmän ehdottamista toimenpiteistä nopeimmin toteutettavissa ovat tiedotteen mukaan tuet, joita käsitellään jo budjettiriihessä.

Työryhmä on tehnyt ehdotuksen siitä, miten hallituksen päättämä 16 miljoonan rahoitus kohdistettaisiin vähäpäästöisen liikenteen edistämiseksi. Summa jakaantuu seuraavasti:

Vähäpäästöisten ajoneuvojen lisääntymistä tavoitellaan tukemalla vuosina 2018-2021 täyssähköautojen hankintaa sekä kaasu- ja flexfuel-autojen konvertointia yhteensä 6 miljoonalla eurolla vuosittain.

Lataus- ja jakeluverkon rakentamista sekä taajamalogistiikan sähköistämistä tuetaan alueellisesti tasapuolisesti 4 miljoonalla eurolla vuosittain.

Julkisen liikenteen kehittämistä tuetaan vuosina 2018-2021 4 miljoonalla eurolla vuosittain. Tukea kohdistetaan etenkin joukkoliikennejärjestelmien digitalisointiin sekä julkisen liikenteen sähköistämiseen.

Lisäksi tuetaan raideliikenteen osto- ja velvoiteliikenteen lisäystä 2 miljoonalla eurolla vuosittain.

Lisäksi työryhmä haluaa selvittäää mahdollisuutta muuttaa työsuhdeautokantaa mahdollisimman vähäpäästöiseksi. Työryhmä esittää myös, että vähäpäästöisten autojen hankintaa edistettäisiin myös verotuksen keinoin.

"Työryhmä haluaa muun muassa selvittää voidaanko ajoneuvoveron päästöohjausta tehostaa maltillisesti sekä voitaisiinko työmatkakulujen verovähennysoikeutta kytkeä päästöihin. Verotusta ja lainsäädäntöä koskevat esitykset viimeistellään työryhmän vuoden 2018 alkupuolella valmistuvaan loppuraporttiin."

Lisäksi biopolttoaineiden osuus kasvatetaan 30 prosenttiin aiempien päätösten mukaisesti.

Työryhmä esittää kansallisen sääntelyn kehittämistä esimerkiksi uudistamalla julkisen sektorin ajoneuvohankintoja koskevaa lainsäädäntöä sekä parantamalla raskaan liikenteen energiatehokkuutta. Lisäksi tulisi selvittää päästöihin perustuvien ruuhkamaksujen käyttöönottoa. Tukijärjestelmien yksityiskohdat tarkennetaan loppuvuoden 2017 aikana.

Työryhmän raporttia on odotettu jo jonkin aikaa, sen piti tulla alkuviikosta. Raportin julkaisu viivästyi työryhmän erimielisyyden vuoksi. Vihreät jätti väliraporttiin täydentävän lausunnon, perussuomalaiset puoelstan eriävän mielipiteen.

Liikenne- ja viestintäministeriön parlamentaarinen työryhmä asetettiin helmikuussa ja sen tänään annettu väliraportti keskittyi päästövähennyskysymykseen.

Työryhmän puheenjohtaja on liikenne- ja viestintäministeri Anne Berner ja pääsihteeri ylijohtaja Mikael Nyberg liikenne- ja viestintäministeriöstä. Siinä on kaksi edustajaa jokaisesta neljästä suurimmasta eduskunnassa edustetusta puolueesta ja yksi edustaja muista eduskunnassa edustetuista puolueista.

(Päivitetty klo 11.19 tietoa työryhmän taustasta)